open-index/open-wikipedia-markdown huggingface dataset:
Tommy Haas

**Tomas Marijus „Tomis“ Hasas** (; g. 1978 m. balandžio 3 d.) – profesionalus Vokietijos tenisininkas. Šiuo metu ATP reitinge jis užima 531 vietą. Aukščiausia jo pozicija ATP reitinge buvo antroji. Jis ją pasiekė 2002 m. gegužės 13 d.

## Karjera

### Ankstesnysis gyvenimas
Tomis gimė Hamburge, Vokietijoje, Brigitos ir Piterio Hasų šeimoje. Hasas pradėjo savaip žaisti tenisą būdamas dvejų. Kai Tomio tėtis pamatė jo talentus pradėjo Marijų treniruoti ir tapo teniso treneriu. Būdamas penkerių, Tomis laimėjo savo pirmąjį jaunių turnyrą Hamburge. Būdamas aštuonerių jis laimėjo antrąjį turnyrą Miunchene. Nuo vienuolikos iki trylikos metų amžiaus, Tomis du kartus laimėjo Austrijos čempionatą, Vokietijos čempionatą ir Europos čempionatą. T. Haso talentą pastebėjo teniso guru Nikas Boleteris. Nikas buvo sužavėtas Tomo talentu ir pasiūlė jam nemokamai treniruotis Boleterio akademijoje, Floridoje, Jungtinėse Amerikos Valstijose. Būdamas trylikos Tomis, vos truputį mokėdamas angliškai persikėlė gyventi į Floridą.
Vėtyklė

**Vėtyklė** - medinis samtelis grūdams ir miltams semti, vėtyti, valyti. Buvo išskaptuotos iš gluosnio, beržo, ar kitokio medžio. Stengtasi daryti plonomis sienelėmis, kad būtų lengvos, nevargintų rankos. Sienelės į viršų platėja prie rankenos, išpjauta nuožulniai, rečiau statmenai. Rankena eina lygiai su sienelių viršutinėmis briaunomis, kartais jos galas truputėlį pastorinamas. Ji turėjo būti slidi, kad grūdai nuo jos gerai byrėtų. Vėtydavo grūdus kluone, ant grendymo (tako), dažniausiai ūkio šeimininkas.

## Šaltiniai
* Dundulienė P. Žemdirbystė Lietuvoje nuo seniausių laikų iki 1917 metų // Lietuvos TSR aukštųjų mokyklų mokslo darbai. Istorija, 1963, t. 5, p. 227.
* Merkienė R., Milius V. Žemės ūkio inventorius // Iš lietuvių kultūros istorijos. - Vilnius, 1979, t. 10, p. 151-152.
Tim Henman

**Timotis Henris "Timas" Henmanas** (; g. 1974 m. rugsėjo 6 d.) – buvęs profesionalus Anglijos tenisininkas, olimpietis.

Henmanui geriausiai sekėsi žaisti ant žolės kortų. Jis buvo pirmasis britas po Rodžerio Teiloro, kuriam pavyko patekti į Vimbldono turnyro pusfinalį. Timas per savo karjerą šešis kartus pateko į Didžiojo Kirčio turnyrų pusfinalius bei laimėjo penkiolika ATP titulų (11 vienetų ir 4 dvejetų). Aukščiausio Henmano pasiekta vieta ATP reitinge buvo ketvirtoji. Timas buvo vienas iš sėkmingiausiai žaidusių britų per teniso istoriją. Jis pasitraukė iš profesionalaus teniso po to, kai Deviso Taurėje padėjo Didžiosios Britanijos rinktinei nugalėti kroatus 2007 m. rugsėjį.

## Pasitraukimas iš teniso

Henmanas 2007 m. rugpjūčio 23 d., spaudos konferencijoje paskelbė, kad jis po mačų Deviso Taurėje prieš Kroatiją baigs profesionalaus tenisininko karjerą. Dabar Timas yra BBC komentatorių komandos dalis. Jis 2008 ir 2009 metais komentavo Vimbldono turnyro varžybas.

## Šaltiniai
Magnetinis dienovidinis

**Magnetinis dienovidinis** – magnetinio lauko stiprio linijos projekcija Žemėje. 

Bet kuriame Žemės paviršiaus taške magnetinio dienovidinio kryptis sutampa su magnetinio lauko stiprio vektoriaus horizontalios dedamosios kryptimi (išilgai jos orientuojasi kompaso rodyklė). Kampas tarp magnetinių ir geografinių dienovidinių - magnetinė deklinacija. Jis nesutampa nei su geografiniu, nei su geomagnetiniu dienovidiniu. Tai sudėtingos konfigūracijos linijos, sueinančios Žemės šiaurės ir pietų magnetiniuose poliuose (t. y. nesutampančiuose nei su geografiniais, nei su magnetiniais poliais) ir atspindinčios realaus Žemės magnetinio lauko pasiskirstymą Žemės paviršiuje. Dėl magnetinio lauko variacijų magnetinio dienovidinio kryptis duotajame taške kinta laike.

## Šaltiniai
Konginė vaivorykštinė tetra

**Konginė vaivorykštinė tetra** (*Phenacogrammus interruptus*) – afrikinių tetrų (*Alestidae*) šeimos žuvis.

Suaugę patinai iki 9 cm ilgio, patelės kiek mažesnės. Auginamos akvariumuose. Jis turi būti erdvus, gausiai apsodintas, su pakankamai vietos plaukiojimui. Vanduo minkštas, rūgštojas, 24-27 laipsnių šilumos. Jei akvariume yra stiprių, labai aktyvių arba agresyvių žuvų gali pasidaryti baikščios. Gali nukramtyti švelnius arba sultingus augalus. Ikrus paskelidžia ant grunto. Mailius išsirita per šešias dienas. 

Paplitusios Kongo DR.

## Nuorodos
* Kongo tetros (Phenacogrammus interruptus) 
* Akvariuminės žuvytės
Mintuvai

**Mintuvai** – rankinis prietaisas linams minti (atskirti linų ar kanapių pluoštą nuo spalių). Mintuvų dalys: viršutinė judama dalis – keltuvė (peilis) ir apatinė nejudama dalis – korpusas. Mintuvus sudaro 120–180 cm ilgio rąstelis, kurio galuose įtaisomos kojos, dažniausiai iš dvišakio medžio. Rąstelio viršutinėje dalyje išpjaunama 6-8 cm pločio ir 100–140 cm ilgio anga, į kurią įleidžiamas medinis peilis su rankena. Mintuvų peilis laisvai skersiniu kaišteliu pritvirtinamas angos gale, o rankena guli ant kito mintuvų galo.

Kiek sudėtingesnės konstrukcijos yra mintuvai-laužtuvai, jie didesni ir masyvesni. Viršutinėje jų dalyje lygiagrečiai padaromos dvi išpjovos. Laužtuvų judamoji dalis taip pat su išilgine išpjova. Nuleidus laužtuvų rankeną žemyn, judamosios dalies išpjova sutampa su laužtuvų rąstelio išpjova. Mintuvų korpusas ir keltuvė daroma iš ąžuolo, beržo, uosio, kojos – iš alksnio, eglės, pušies.

## Šaltiniai
* Lietuvos etnografijos bruožai. – Vilnius, 1964, p.293-294.
* Vyšniauskaitė A., Laniauskaitė J. Valstiečių lininkystė ir transportas // Iš lietuvių kultūros istorijos. – Vilnius, 1977, t. 9, p. 88-97.
Maratas Safinas

**Maratas Michailovičius Safinas** (; ; g. 1980 m. sausio 27 d.) – buvęs profesionalus Rusijos tenisininkas.

Maratas per savo karjerą laimėjo 15 ATP iš jų 2 Didžiojo Kirčio turnyrus. Aukščiausias Safino pasiekimas ATP reitinge buvo 1 vieta. Maratas yra žinomas dėl savo emocionalumo ir ugningo charakterio teniso korte. Jis yra vyresnysis moterų antrosios pasaulio raketės Dinaros Safinos brolis. Jie yra pirmasis brolio ir sesės tendemas teniso istorijoje, kai abiem pavyko būti pirmosiomis pasaulio raketėmis.

Safinas pradėjo savo kaip profesionalaus tenisininko karjerą 1997 metais ir buvo pirmoji pasaulio raketė devynias savaites, laikotarpyje tarp 2000 metų lapkričio iki 2001 metų balandžio. Jis laimėjo savo pirmąjį Didžiojo Kirčio turnyrą US Open, 2000 metais, o vėliau 2005 metais turnyrą Australian Open. Safinas padėjo Rusijos teniso rinktinei nugalėti Deviso taurėje 2002 ir 2006 metais. Nors jam ir nepatinka žolės kortai, jis 2008 metų Vimbldone pateko į pusfinalį. Tuo metu kai Maratas žaidė paskutiniame savo Didžiojo Kirčio turnyre, jis buvo 61 pasaulio raketė.

## Išnašos
Tyrone Nesby

**Taironas Nesbis** (; g. 1976 m. sausio 31 d. Kaire, JAV) – JAV krepšininkas, žaidęs NBA. 2004–2005 m. sezone atstovavo Vilniaus Lietuvos Ryto klubui. Pasivadinęs T-Nes su Mia įrašė populiarumo susilaukusį kūrinį *Nešk mane*.

Šiuo metu yra ieškomas Ilinojaus valstijoje už tai, kad nesumokėjo 360 tūkstančių JAV dol. alimentų.
Maskvos konferencija (1943)

**Trečioji Maskvos konferencija** tarp pagrindinių Antrojo pasaulinio karo Sąjungininkų vyko nuo 1943 m. spalio 18 iki lapkričio 11 d. Kremliuje ir Spiridonovkos rūmuose.

Užsienio reikalų ministrų – Jungtinės Karalystės Entoni Edeno, JAV valstybės sekretoriaus Kordelo Halo ir Sovietų Sąjungos Viačeslavo Molotovo, susitikimo metu pasirašyta Maskvos deklaracija ir įkurta Patariamoji Europos komisija.
Maskvos konferencija (1944)

**Ketvirtoji Maskvos konferencija**, dėl savo kodinio pavadinimo TOLSTOY dar vadinama **Tolstojaus konferencija**, tarp pagrindinių Antrojo pasaulinio karo Sąjungininkų vyko nuo 1944 m. spalio 9 iki 19 d.

Pagrindiniai Sovietų Sąjungos atstovai konferencijoje – Sovietų lyderis Josifas Stalinas ir SSRS užsienio reikalų ministras Viačeslavas Molotovas. Jungtinei Karalystei atstovavo premjeras Vinstonas Čerčilis ir užsienio reikalų sekretorius Antonis Edenas. Jungtinės Karalystės imperinio generalinio štabo vadas feldmaršalas seras Alanas Brukas, Jungtinių Valstijų ambasadorius Maskvoje Averelas Harimanas ir Jungtinių Valstijų kariuomenės misijos Maskvoje vadas generolas Džonas Dynas dalyvavo konferencijoje kaip stebėtojai. Konferencijoje taip pat dalyvavo Londone įsikūrusi Lenkijos emigracinė vyriausybė ir Liubline įsikūrusi laikinoji komunistinė Lenkijos vyriausybė.

Sovietų Sąjungos įstojimas į karą prieš Japoniją, pokario Balkanų padalijimas (Procentinio susitarimo forma) ir Lenkijos ateitis – pagrindinės problemos diskutuotos konferencijoje. Britai taip pat sutiko į SSRS grąžinti be išimties visus buvusius sovietų piliečius, patekusius į vokiečių nelaisvę.
Bucaspor

**Izmiro „Bucaspor“** – Turkijos futbolo klubas iš Izmiro.

## Istorija
Klubo ištakos siekia 1928 m. 

2010 m. pateko į aukščiausią lygą, bet Superlygoje neįsitvirtino.

2020 m. rugsėjo 1 d. paskelbta apie ekipos išfomamavimą. Klubo finansinės problemos ir besitęsianti įtampa dėl pandemijos įtakojo sprendimą nutraukti veiklą.

### Moterų ekipa
2005 m. buvo suburta moterų komanda. 

Žaidė Moterų futbolo aukščiausioje lygoje. 2008 ir 2009 m. užėmė antrą vietą.

## Pasiekimai

## Išnašos

## Nuorodos
* TFF svetainė
* FLASHSCORE
* Transfermarkt
* Globalsportsarchive
James Blake (1979)

**Džeimsas Railis Bleikas** (; g. 1979 m. gruodžio 28 d.) – profesionalus JAV tenisininkas, olimpietis. Šiuo metu jis ATP reitinge užima 44 vietą. Dabar Džeimsas yra trečias pagal reitingą JAV tenisininkas. Bleikas yra žinomas dėl savo greičio ir stiprių smūgių iš dešinės. 2006 metais jis pateko į baigiamojo metų turnyro (*Tennis Masters Cup*) finalą, bet jame pralaimėjo šveicarui Rodžeriui Federeriui. 2007 metų liepos 3 dieną, buvo pristatyta Džeimso Bleiko knyga *Breaking Back: How I Lost Everything and Won Back My Life*, kurioje jis pasakoja apie savo sugrįžimą po nesėkmingo 2004 metų sezono. Džeimsas parašė šią knygą kartu su Andriu Frymandu.

## Ankstesnysis gyvenimas

Bleikas gimė Niujorke, Jungtinėse Amerikos Valstijose, afroamerikiečio Tomo ir baltaodės britės Betės šeimoje. Džeimso brolis Tomas taip pat yra profesionalus tenisininkas. Džeimsas pradėjo žaisti tenisą būdamas penkerių. Kai Bleikui buvo trylika, gydytojai jam diagnozavo sunkią skoliozę. Džeimsas profesionaliu tenisininku tapo 1999 metais.

## Šaltiniai
Gilles Simon

**Žilesas Simonas** (; g. 1984 m. gruodžio 27 d.) – profesionalus Prancūzijos tenisininkas, olimpietis. Per savo karjerą jau laimėjo šešis ATP titulus. Jo treneris yra prancūzas Tieris Tulasnas. 

## Biografija
Simonas gimė šeimoje, kurioje niekas nesportavo ir nesidomėjo sportu. Jo mama buvo gydytoja, o tėtis dirbo draudimo kompanijoje. Palaikomas tėvų Žilesas pradėjo žaisti tenisą būdamas šešerių. Jis greitai progresavo ir būdamas paauglys Prancūzijoje pradėjo žaisti jaunių turnyruose. Simonas nurodo tenisininką Maiklą Čangą kaip pagrindinį įkvepėją.

## Šaltiniai
Marcos Baghdatis

**Markosas Bagdatis** (; g. 1985 m. birželio 17 d.) – profesionalus Kipro tenisininkas, olimpietis. Jis tapo žinomas po to, kai 2006 metų Australian Open turnyre pateko į finalą. Vėliau, tais pačiais metais, jis pateko į Vimbldono turnyro pusfinalį. Po šių dvejų laibai sėkmingų turnyrų, jis ATP reitinge pasiekė savo aukščiausiąją poziciją – 8.

## Asmeninis gyvenimas
Markosas Bagdatis yra libaniečio tėčio Kristoso, kuris emigravo į Kiprą ir graikės mamos sūnus. Bagdatis pradėjo žaisti tenisą būdamas penkerių, kartu su savo tėčiu ir broliais. Markosui labai patinka žaisti ir žiūrėti futbolą. Jis treniravosi *Mouratoglou Teniso Akademijoje* Paryžiuje ir mokėsi kalbėti prancūziškai iki tol, kol jam sukako trylika metų. Markosas lankė vidurinę mokyklą Limasolyje, Kipre.

## Šaltiniai
Richard Gasquet

**Rišardas Gaskė** (; g. 1986 m. birželio 18 d.) – profesionalus Prancūzijos tenisininkas. Per savo karjerą Rišardas laimėjo 5 ATP titulus. 2007 metais Gaskė pateko į Vimbldono pusfinalį bei kvalifikavosi į metų baigimo čempionatą (*Tennis Masters Cup*). Šiuo metu jis ATP reitinge užima 52 vietą.

## Žaidimo stilius

Gaskė yra žinomas dėl savo tikslaus ir stipraus smūgio viena ranka iš kairės. Rišardas taip pat yra labai greitas ir nujaučia, kur smūgiuos varžovas. Šis prancūzas puikiai žaidžia ant bet kokios dangos kortų. Gaskė yra vadinamas *natūraliu talentu*. Per Deviso Taurės mačą prieš Maratą Safiną britų TV komentatorius Beris Kauanas pavadino Ričardą dar labiau natūraliai talentingu nei Rodžeris Federeris.
Kraujo perpylimas

**Kraujo perpylimas**, **hemotransfuzija** – kraujo ar jo komponentų įleidimas į žmogaus kraujotakos sistemą. Kraujas perpilamas ir gyvūnams.

Procedūra atliekama, žmogui netekus daug kraujo, nudegus, apsinuodijus, ištikus šokui, sergant mažakraujyste, sunkiomis infekcinėmis ir onkologinėmis ligomis. 

## Procedūra

Prieš donoro kraujo perpylimą nustatoma recipiento (žmogaus, kuriam ruošiamasi įleisti kraują ar jo komponentus) kraujo grupė, rezus faktorius, atliekami donoro ir recipiento kraujo suderinamumo mėginiai.

Paprastai ligoniui perpilami kraujo komponentai, tokie kaip eritrocitų masė, trombocitų koncentratas, šviežiai šaldyta plazma, koncentruoti leukocitai. Kai kada perpilamas paties ligonio kraujas: atgal supilamas kraujas, išsiliejęs iš kraujagyslių į krūtinės ląstą ar pilvo ertmę, arba surinktas prieš operaciją ar jos metu (autohemoterapija).

Dažniausias – netiesioginis kraujo ar jo komponentų perpylimas. Tam pasitelkiama speciali sistema, sudaryta iš plastikinių maišelių, vamzdelių, filtrų ir adatų. Retesnis tiesioginis kraujo perpylimas, kai specialiu prietaisu recipientui jis įleidžiamas tiesiai iš parinkto donoro. Konservuotas kraujas ar kraujo komponentai suleidžiami į kurią nors veną (paprastai alkūnės), rečiau – į arteriją arba kaulų čiulpus. Perpilamas konservuotas kraujas ar jo komponentai, sintetiniai kraujo pakaitalai sruvena arba lašinami (20–60 lašų per minutę), kol žmogui įleidžiama 450 ml kraujo, gali praeiti 2 valandos.

## Istorija
Žinoma, kad Europoje kraujas, įleidžiant jį į veną, jau buvo perpilamas maždaug XVII a. viduryje, tačiau labai dažnai tokios procedūros baigdavosi paciento mirtimi. Dėl to XVII a. pab. Anglijoje, Prancūzijoje ir Italijoje jos uždraustos. Pirmąkart žmogaus kraują žmogui sėkmingai perpylė Dž. Blandelis 1819 m. (D. Britanija). Visgi procedūra išliko nesaugi, kol nebuvo aptikti kraujo grupių antigenai ir antikūnai (1901 m. atrasta ABO kraujo grupių sistema, o 1940 m. – rezus faktorius).

Lietuvoje kraują pirmą sykį 1923 m. perpylė Vladas Kuzma, Kauno valstybinės ligoninės profesorius.

## Religijoje
Jehovos liudytojai tiki, kad kraujas yra šventas, todėl gali nesutikti su kraujo perpylimu.

## Šaltiniai
Adhjatma

**Adhjatma** ( – 'susijęs su siela') – aukščiausioji dvasia hinduizmo filosofijoje, visa, kas susiję su dvasia, Atmanu. Šis žodis taip pat vartojamas nurodyti Brahmanui, junginyje su kitais žodžiais (pvz., *adhyātmavidyā*, *adhyātmayoga*).

Upanišados, visus būties reiškinius siedamos su adhjatma, aiškina juos trimis atžvilgiais:

* dieviškuoju arba makrokosmoso (adhidaivata),
* žmogiškuoju arba mikrokosmoso (adhjatma),
* tarpiniu arba aukojimo (adhijadžna).

## Šaltiniai
Tarptautinė nevyriausybinė organizacija

**Tarptautinė nevyriausybinė organizacija** (, *INGO*) - asmenų ir (arba) organizacijų savanoriška asociacija, federacija pasaulinio ar regionalinio lygio (pvz., Raudonojo Kryžiaus Komitetą kaip draugiją įkūrė privatūs asmenys pagal nacionalinę (Šveicarijos) teisę; Socialistų Internacionalas (SI, angl. Socialist International) - tarptautinė socialinės demokratijos ir demokratinio socializmo partijų organizacija). Ir NVO, ir piliečiai laikomi tarptautinės teisės subjektais tiek, kiek tai pripažistama tarptautinėmis sutartimis (Europos žmogaus teisių ir pagrindinių laisvių apsaugos konvencija, Europos socialinė chartija ir kt.). Tarptautinių nevyriausybinių organizacijų veiklą, statusą reguliuoja registravimo valstybės ir tarptautinė teisė (jos pošakis - tarptautinių organizacijų teisė).

## Veikla

Pagrindinis tarptautinių NVO tikslas yra teikti pagalbą ir paramą vystymuisi besivystančioms šalims. Su sveikata susiję projektai, tokie kaip informavimas apie ŽIV/AIDS, prevencija ir gydymas, švarus vanduo ir maliarijos prevencija, ir su švietimu susiję projektai, pavyzdžiui, mergaičių mokyklos ir knygų teikimas, padeda teikti socialines paslaugas, kurių šalies valdžia neteikia. Tarptautinės nevyriausybinės organizacijos yra vienos iš pirmųjų reaguotojų į stichines nelaimes, tokias kaip uraganai, potvyniai arba krizes, kurioms reikia skubios pagalbos. Kitos organizacijos, pavyzdžiui, Tarptautinė teisingumo misija, siekia, kad teismų sistemos būtų veiksmingesnės ir teisėtesnės. Dar kiti, pavyzdžiui, skatinantys mikrofinansavimą ir švietimą, daro tiesioginį poveikį piliečiams ir bendruomenėms, ugdydami įgūdžius ir žmogiškąjį kapitalą, kartu skatindami piliečiams suteikti daugiau galių ir bendruomenių dalyvavimo.

## Pavyzdžiai pagal veiklos sritį

* Sveikatos apsauga: Tarptautinės populiacijos paslaugos.
* Aplinkos apsauga: Pasaulio gamtos fondas, Greenpeace.
* Korupcija: Transparency International.
* Humanitarinė pagalba: Raudonasis kryžius, Oxfam.

## Literatūra
*Dainius Žalimas, Skirgailė Žaltauskaitė – Žalimienė, Zenonas Petrauskas, Jonas Saladžius. Tarptautinės organizacijos. Vilnius: Justitia, 2001. - 1100 p. ISBN 9986-567-67-X. UDK 061+341.12(100).

## Nuorodos
* JTO sistema PDF
* Union des Associations Internationales
Guru Granth Sahibas

**Guru Granth Sahibas** ( 'Guru Viešpats švenraštis'), arba **Adi Granthas** ( 'Pirmapradė knyga') – sikhų šventraštis, sudarytas iš maždaug 6000 himnų, sukurtų sikhų guru ir įvairių ankstyvųjų ir viduramžių šventųjų, priklausiusių skirtingoms religijoms ir kastoms.

Dar vadinamas Knyga viešpačiu (*Granthu Sahibu*), taip pat Guru Granthu, nes dešimtasis sikhų guru paskelbė, kad po jo mirties sikhų dvasiniu mokytoju bus ne jo įpėdinis, o Adi Granthas. Šis šventraštis yra pagrindinis garbinimo objektas sikhų šventyklose (gurdvaruose). Jis rituališkai atverčiamas ryte, nakčiai užverčiamas ir padedamas.

Pirmąją kanoninę šventraščio redakciją 1604 m. Amritsare sudarė penktasis sikhų guru Ardžunas, įtraukęs savo paties (2218), pirmtakų Nanako (974), Angado (62), Amardaso (907), taip pat bhagatų (hinduistų ir musulmonų šventųjų) Namdevo, Ravidaso ir Kabyro himnus bei keletą Pandžabo musulmonų mistiko Farido (XIII a.) poemų.

1704 m. paskutinis (dešimtasis) sikhų guru Gobindas Singhas Adi Granthą dar papildė savo pirmtako Tegho Bahaduro himnais.

Šventraštis suskirstytas į 31 dalį (vadinamąsias ragas), pagal kurias giedami himnai. Didžioji jų dalis parašyti pandžabų ir hindi (bradžo) kalbomis, yra marathų, persų ir arabų kalbų žodžių.

Yra bent trys Adi Grantho redakcijos, kiek besiskiriančios viena nuo kitos. Versija, kurią sikhai laiko autentiška, kaip teigiama, buvo peržiūrėta Gobindo Singho.

## Šaltiniai
Mažosios akaros

**Mažosios akaros** (*Nannacara*) – daugiaspalvių ešeržuvių (*Cichlidae*) šeimos žuvų gentis. 

Tai endeminės, Pietų Amerikoje palitusios žuvys. Žinomos 6 rūšys, iš jų *[[Nannacara anomala]]* dažniausiai auginama akvariumuose.

## Rūšys
* *[[Nannacara adoketa]]*  Kullander et Prada-Pedreros, 1993
* Auksaakė mažoji akara *[[Nannacara anomala]]*  Regan, 1905
* Auksagalvė mažoji akara *[[Nannacara aureocephalus]]*  Allgayer, 1983
* *[[Nannacara bimaculata]]*  Eigenmann, 1912
* *[[Nannacara quadrispinae]]*  Staeck et Schindler, 2004
* Mažoji dryžoji akara *[[Nannacara taenia]]*  Regan, 1912
Magnetinis krūvis

**Magnetinis krūvis** - pagalbinis dydis. Juo naudojamasi skaičiuojant statinius magnetinius laukus. 

Naudojamas pagal analogiją su elektros krūviu, kuriančiu statinį elektros lauką. Įmagnetintas kūnas apibūdinamas tūriniu ir paviršiniu magnetinio krūvio tankiu. Jo SI vienetas - džaulis amperui (J/A). Pagal klasikinę magnetizmo teoriją realių magnetinių krūvių nėra, bet 1931 m. P. A. M. Dirakas iškėlė hipotezę apie gamtoje esančius magnetinius krūvius, kurie yra vadinami magnetiniais vienpoliais (monopoliais), apie kurių buvimą spėją ir didžiosios sieties teorija.

## Šaltiniai
Krabės liga

**Krabės liga**, **smegenų leukodistrofija** – įgimta degeneracinė nervų sistemos liga, viena encefalopatijų, dažnai pasibaigianti mirtimi. Būna dvi formos: infantilinė, arba klasikinė, kai mirtis paprastai ištinka iki 2 m. amžiaus, ir suaugusiųjų. Pavadinta Danijos mokslininko K. H. Krabės, kuris ją 1916 m. pirmasis aprašė, garbei.

Ligą sukelia geno, atsakingo už galaktozilceramidų apykaitą, mutacija keturioliktosios chromosomos ilgajame petyje 14q31. Paveldima autosominiu recesyviuoju būdu. Dėl geno mutacijos smegenyse stinga galaktocerebrozidazės, jose telkiasi galaktocerebrozidai. Centrinėje ir periferinėje nervų sistemoje irsta mielino dangalas baltojoje smegenų medžiagoje, tačiau nervų sistemos laidumas nesutrinka.

Esant infantilinei formai, didžioji dalis ligonių suserga pirmaisiais šešiais gyvenimo mėnesiais. Ligoniams sutrinka motorinės funkcijos (išsivysto traukuliai, paralyžius), psichikos raida, dėl regos ir klausos nervų pažeidimų apankama, apkurstama, odą išmuša specifinės vyšnių spalvos dėmės.

Krabės ligos suaugusiųjų formai būdinga gerybinė eiga. Pasireiškia silpnumas kojose, hiperrefleksija. Smegenų audinyje, skirtingai nei kitų encefalopatijų atveju, aptinkamos vadinamosios globoidinės ląstelės, kilusios iš kaulų čiulpų monocitų ir makrofagų kamieninių ląstelių pradininkių (jose esama baltymų psichozino ir galaktozilceramido). Vyriausias žinomas ligonis išgyveno 84 m.

Ligą mėginama gydyti, perpilant negiminingų donorų bambos virkštelės kraują.

Krabės liga reta. Dažnis didesnis kai kuriose izoliuotose Sicilijos ir Izraelio bendruomenėse.

## Šaltiniai
David Ferrer

**Davidas Fereras Ernas** (; g. 1982 m. balandžio 2) – profesionalus Ispanijos tenisininkas, olimpietis.

Tapo profesionalu 2000 metais. Davidas yra žinomas kaip labai pavojingas žaidėjas, žaidžiant ant grunto kortų. Tačiau Fereras keletą kartų puikiai pasirodė turnyruose ant kietos dangos kortų. Paminėtini patekimai į pusfinalius *ATP 1000 series* turnyruose *NASDAQ-100 Open* Floridoje, Jungtinėse Amerikos Valstijose, ir US Open. Aukščiausia Ferero pasiekta vieta ATP reitinge buvo ketvirtoji. Davidas Fereras naudoja Prince raketes ir Lotto įrangą.

D. Fereras gyvena Valensijoje, Ispanijoje.

## Šaltiniai
Domos

**Domos** (*Biotodoma*) – daugiaspalvių ešeržuvių (*Cichlidae*) šeimos žuvų gentis. Paplitusios Pietų Amerikoje, Amazonės, Orinoko upių baseinuose.

## Rūšys
Gentyje išskiriamos dvi rūšys:

* Amazoninė doma (*Biotodoma cupido*) (Heckel, 1840)
* *[[Biotodoma wavrini]]* (Gosse, 1963)

## Išnašos
Soso

**Soso** (soninkių kalba: *Sosso*), dar vadinama **Soso imperija**, **Kaniaga** – senovės Afrikos valstybė, 1180–1234 m. egzistavusi dab. Malio, Mauritanijos ir Senegalo teritorijoje. Viena istorinių Afrikos valstybių, priklausanti Sahelio civilizacijai.

Valstybės kūrėjai buvo soso, tauta, gimininga soninkiams. Nėra aišku, iš kur kilo tautos ir valstybės pavadinimas. Mandingai šią valstybę vadino *Kéniéka*, kas reiškė „šiaurė“. Iš to kilo kitas naudojamas valstybės pavadinimas – Kaniaga.

## Istorija
XI a. žlugus Vagadu imperijai, Vakarų Sahelyje susiformavo politinis vakuumas, kurio apie 100 metų niekas neužpildė. Buvusios imperijos teritorijose susiformavo smulkios valstybės, tokios kaip Diafanu, Jaresna, Ghiriu, Malis, Sama, Dženė, Songajus.

Soso valstybės branduolys buvo į pietus nuo Kumbi Saleho, ir Vagadu imperijoje šios teritorijos buvo administruojamos kaip Tunka provincija, valdoma soninkių kilmės vietininkų (*farina*), iš *Diarisso* giminės. Po Vagadu imperijos žlugimo ir Almoravidų atsitraukimo, Diarisso paskelbė nepriklausomybę, taip pradėdami Soso valstybę ir įgydami hegemoniją Vagadu imperijos centrinėse teritorijoje (todėl jie laikomi Vagadu tiesioginiais palikuonimis).

Tačiau joje viešpatavo anarchija. Šiuo laikotarpiu šalyje įsigalėjo gyvulių augintojai fulbiai, kurie, spėjama, galėjo atnešti pavadinimą valstybei.

Valdžią pavyko atkurti tik 1180 m. kitam dinastijos atstovui Diarra Kante. Jo sūnus Sumaoro turėjo ambicijas atkurti senąją Vagadu imperijos galybę ir teritoriją. XIII a. pradžioje jam tai dalinai pavyko, ir jis sugebėjo pavergti daugelį anksčiau imperijai priklausiusių tautų. Tačiau 1234 m. Kirinos mūšyje Sumaoro pralaimėjo mandingų lyderiui Sundjata Keita. Pastarasis nukariavo Soso imperiją ir įkūrė Malio imperiją.

## Valdovai
* Kambiné Diarisso (1076–1090)
* Suleiman (nuo 1090)
* Banna-Bubu
* Makhan
* Gané
* Moussa
* Birama
* Diarra Kante (1180-)
* Sumaoro (apie 1200–1234)
Barima

**Barima** () – upė šiaurės vakarų Gajanoje ir šiaurės rytų Venesueloje. Prasideda Gajanoje, Barimos-Vainio regione, Gvianos plokščiakalnyje. Padžioje teka į šiaurės rytus, vėliau pasuka į šiaurės vakarus ir teka aliuvine lyguma lygiagrečiai su Atlanto vandenyno pakrante. Žemupyje (90&nbsp;km) teka Venesuelos Amakuro Deltos valstijos teritorija. Įteka į Orinoko deltos įlanką, todėl kartais priskiriama Orinoko baseinui.

Didžiausias intakas – Kaituma (kairysis).

Laivuojama 80 km nuo žiočių ruože. Pagrindinės gyvenvietės prie Barimos – Mabaruma ir Koriabas (Gajana).

## Šaltiniai
Javinis elniukas

**Javinis elniukas** (*Tragulus javanicus*) - elniukinių (*Tragulidae*) šeimos smulkus kanopinis žinduolis.

Pats mažiausias elniukas ir mažiausias kanopinis žvėris pasaulyje. Kūno aukštis 20-25 cm, masė 2-2,5 kg. Šviesiai rudas, apatinė kūno dalis ir vidinės kojų pusės šviesesnės. Pasmakrė balta, nosis juoda, baltos vertikaliai išsidėsčiuisios dėmės pakaklėje ir krūtinės priekinėje dalyje. Dideles akis supa šviesesnių plaukų žiedai.

Aktyvus naktį. Laikosi pavieniui arba poromis. Patinai nuožmiai gina savo teritoriją. Minta lapais, vaisiais, vabzdžiais. Nėštumas trunka 140 dienų, gimsta 1 jauniklis. Lytiškai subręsta 5-6 mėnesių. Gyvena iki 12 metų.

Paplitęs Indokinijoje, Sumatros, Javos, Kalimantano ir gretimose mažesnėse salose.
Aditė

**Aditė** ( – „bekraštybė“) – vedinė dievybė, Aditjų motina, dažnai vaizduojama kaip karvė, laikanti dangų, žemę ir juos skiriančią tarpinę erdvę.

Rigvedoje Aditė paminėta apie 80 kartų. Ji siejama su šviesa (kviečiama ryte, vidurdienį ir vakare), jos atspindys – Ušasė, jos platus kelias, ji užpildo erdvę, ji palaiko žemę ir dangų. Išorinių savybių iš esmės neturi, nes aprašoma aukščiausiomis kategorijomis kaip beribė erdvė, dangus, motina, tėvas ir sūnus tuo pat metu. Iš jos kildinami dievai Aditjai (Rigvedoje jie septyni, nors sykį minimas ir aštuntasis – Martanda). Panašu, kad gali būti atkurtas siužetas, patenkantis į indoeuropiečių mitų medį, apie griausmavaldžio ir jo varžovų (Aditės ir septynių sūnų) kovą; panašu, kad Aditės vardas pakeitė išnykusį senesnio mito veikėjo vardą.

Puranose Aditė yra Dakšos duktė, Kašjapo žmona ir nykštuku įsikūnijusio Višnaus motina. Vedose Aditė, kaip begalybės simbolis, priešinama deivei Ditei. Yra ir visuotinės nedalomos sąmonės bei aukščiausiosios dievų motinos simbolis.

## Šaltiniai
Didysis elniukas

**Didysis elniukas** (*Tragulus napu*) – elniukinių (*Tragulidae*) šeimos kanopinis žinduolis.

Stambiausias iš azijinių elniukų. Kūno aukštis 30-40 cm, masė 4-6 kg. Viršutinė kūno dalis rausvai ruda, apatinė pusė ir kojos šviesesni. Pasmakrė balta, pakaklėje yra baltų dėmių. Snukio galas juodas, ausys apaugusios juosvais plaukais. Didelės akys, kojos plonos, užpakalinės ilgesnės už priekines. Patinų viršutiniai iltiniai dantys išlindę iš viršutinės lūpos.

Aktyvus naktį. Laikosi pavieniui. Patinai ir patelės nuolat ženklina savo teritoriją šlapimu, išmatomis ir pasmakrėje esančios kvapniosios liaukos sekretu. 

Minta įvairių augalų lapais, pumpurais, rečiau smulkiais gyvūnais. Nėštumas trunka apie 3 mėnesius. Gimsta 1, retai 2 jaunikliai. Praėjus 1,5-2 valandoms po gimdymo patelė vėl poruojasi. Lytiškai subręsta 4,5 mėnesių. Gyvena iki 14 metų.

Paplitęs Indokinijoje, Filipinuose, Sumatros ir Kalimantano salose.
Tomáš Berdych

**Tomašas Berdychas** (; g. 1985 m. rugsėjo 17 d.) – profesionalus Čekijos tenisininkas, olimpietis. Jis gyvena Monte Karle, Monake. Šiuo metu ATP reitinge jis užima 20 vietą. Aukščiausia jo pasiekta vieta buvo devintoji.

Berdychas profesionaliu tenisininku tapo 2002 metais. Tomašas yra antras pagal reitingą čekas. Jį lenkia tik Radekas Štepanekas. Per savo karjerą Berdychas laimėjo jau 10 titulų. Geriausias jo pasirodymas buvo pergalė *ATP 1000 series* turnyre Paryžiuje, Prancūzijoje. Tada jis finale nugalėjo Ivaną Liubičičių.

## Šaltiniai
Irengas

**Irengas** (), **Mau** (*Rio Maú*) – upė Gajanoje ir Brazilijoje; Takutu dešinysis intakas. Prasideda Gvianos plokščiakalnyje, Pakaraimos kalnuose. Teka į pietus, sudaro Gajanos-Brazilijos sieną. Tai vienintelė iš didesnių Gajanos upių, tekančių ne į šiaurę, bet į pietus. Į šiaurę nuo Letemo įteka į Takutu upę, kuri priklauso Amazonės baseinui.

Upės vagoje gausu slenksčių ir krioklių: Kaveiraso slenksčiai, Apertar da Horos slenksčiai, Sete Kedaso slenksčiai, Žauari slenksčiai, Sauba Pedralo slenksčiai, Orinduiko krioklys ir Takagkos krioklys. Prie Irengo esančios gyvenvietės: Orindukas, Rera, Normandija, Konseisan di Meu.
Aditjai

**Aditjai** ( – 'Aditės palikuonys') – Aditės pagimdytų senovės Indijos Vedų dievų grupė.

Rigvedoje paminėti 6 aditjai – Mitra, Arjamanas, Bhaga, Varuna, Dakša ir Aniša. Kartais aditju vadinamas tik šiai dievų grupei vadovaujantis Varuna, vėliau taip pradėtas vadinti Saulės dievas Aditja. Rigvedoje jiems atskirai skirti 6 himnai. Sykį Aditjams priskiriamas aštuntasis, atmestas Aditės sūnus Martanda (vėliau – Vivasvatas). Atharvavedoje Aditjais vadinami saulė ir mėnuo, taip pat Aditja, Višnus, Indra ir Varuna. Aprašomi kaip spindintys, auksiniai, daugiaakiai, bemiegiai. Jie palaiko 3 dangus ir 3 žemes, visas judančias būtybes, jie saugo visatą, užpildo erdvę, prižiūri ritą.

Mėnesius simbolizuojančių aditjų yra 12. Vyriausiasis jų dievas – Višnus. Įvairiuose šaltiniuose aditjams dar priskiriami Rudra, Pušanas, Tvaštaras, Pardžanjas ir kiti Vedų panteono dievai.

Aditjus iranėnų mitologijoje atitinka Ameša Spenta. Gali būti, kad Aditjai yra senovinio mito apie griausmavaldį, jo žmoną ir 7 septynis sūnus atgarsis.

## Šaltiniai
Giunterio dikdikas

**Giunterio dikdikas** (*Modoqua guntheri*) – tikrųjų antilopių (*Antilopinae*) pošeimio dykaraginių (*Bovidae*) šeimos žinduolis.

Išsiskiria iš kitų dikdikų ilgiausią straubliuką primenančia nosimi. Kūno aukštis 35-40 cm, masė 4-6 kg. Gelsvai rudas. Viršutinė kūno dalis su smulkiomis šviesiai pilkomis dėmelėmis. Papilvė balta. Kojos rausvai rudos. Ragai vidutiniškai 6,4 cm ilgio.

Paplitę R. Afrikoje – Etiopijoje, Somalyje, Kenijoje, Ugandoje, Sudano prietrytinėje ir šiaurės rytinėje dalyje.
Takutu

**Takutu** () – upė Gajanoje ir Brazilijoje; viena iš Branką (Amazonės baseinas) sudarančių upių. Prasideda Gajanoje, Gvianos plokščiakalnyje, Akarajaus kalnuose, netoli Esekvibo ištakų. Teka į šiaurę, sudaro Brazilijos-Gajanos sieną. Po santakos su Irengu pasuka į pietvakarius ir teka Brazilijos Roraimos valstija. 30 km į šiaurę nuo Boa Vištos susilieja su Urarikueira ir sudaro Branką.

Didžiausi intakai – Irengas ir Sukumu (dešinieji). Rupununio potvynių metu dalis jo vandens nuteka į Takutu. 2008 m. ties Letemu per upę pastatytas tarptautinis tiltas, sujungęs Braziliją ir Gajaną. Svarbiausios gyvenvietės prie Takutu: Alvinas, Saurivaunava, Bonfinas, Letemas, Konseisan di Mau.
Vainis

**Vainis** (), **Guainis** () – upė šiaurės vakarų Gajanoje, Barimos-Vainio regione. Prasideda Gvianos plokščiakalnyje, pradžioje teka į šiaurės rytus džiunglėmis, žemupyje pasuka į šiaurės vakarus ir teka pelkėta lyguma. Įteka į Atlanto vandenyną netoli Venesuelos pasienio, sudaro estuariją.

Pakrantėse auga mangrovių sąžalynai. Žemupyje Vainis suformuoja Almondo paplūdimį, kuriame peri keturios iš septynių jūrinių vėžlių rūšių.
Aerofonai

**Aerofonai** (*aero* ir  – garsas) – muzikos instrumentų rūšis. Muzikos garsus sukelia akustinė sistema, kurią sudaro virpesių šaltinis bei oras, virpantis instrumento korpuso (rezonatoriaus) ertmėje (pučiamieji aerofonai) arba šalia jo (laisvieji aerofonai). 

Pučiamieji aerofonai pagal virpesių šaltinio tipą ir garso susidarymo būdą skirstomi į švilpiamuosius (fleita, skudučiai; virpa oro liežuvėlis – oro srautas, atsimušantis į instrumento angos briauną), liežuvėlinius (klarnetas, obojus; virpa viengubas arba dvigubas liežuvėlis), lūpinius (trombonas, daudytė; orą virpina prie pūstuko priglaustos pūtiko lūpos), švilpiamuosius liežuvėlinius (vargonai). Švilpiamieji aerofonai pagal konstrukciją dar būna skersiniai (fleita, švilpa) ir išilginiai (lamzdelis). Simfoninio orkestro pučiamieji aerofonai dar vadinami mediniais (fleitos, obojaus, klarneto, fagoto šeimos) ir metaliniais (valtornos, trimito, sakshorno, trombono šeimos, tūba, helikonas). 

Pučiamųjų aerofonų korpuso ertmė būna indo (okarina, molinukas), cilindrinio vamzdžio (klarnetas), kūgiškai platėjančio vamzdžio (obojus), kūgiškai siaurėjančio vamzdžio (senoji išilginė – fleita), stačiakampio vamzdžio (vargonų labialiniai vamzdžiai) formos. Korpusas tiesus (fleita), primena puslankį (ožragis), bangą (Azijos trimitas), pypkę (saksofonas), elipsoidą (kometas), serpentiną (serpentas), apskritimą (fliugelhornas), pjautuvą (basethornas), su dangstomomis skylutėmis arba be jų (vadinamieji natūralieji pučiamieji aerofonai). 

Būna iš vieno vamzdžio (fleita), vamzdžių rinkinio (skudučiai), vamzdžių junginio (Pano fleita), vamzdžių ryšulio (Afrikos ir Okeanijos Pano fleitos). Oras į instrumentą pučiamas burna, dumplėmis (vargonai), nosimi (nosinės feitos); kartais oras siurbiamas (komių išilginė fleita). 

Garso aukštis priklauso nuo rezonatoriaus matmens (jis reguliuojamas pirštais arba vožtuvėliais dangstomomis skylutėmis, slankikliais), pūtimo jėgos ir būdo. Kuo rezonatorius didesnis, tuo žemesnis garsas. Tembrą (garso spektrą), garsumą lemia pūtimo jėga ir būdas (ambušiūras), rezonatoriaus menzūros, formos, dusliklių, liežuvėlio tipas. Mažesnė menzūra – ryškesni aukšti obertonai. 

Laisvieji aerofonai pagal garso sudarymo būdą skirstomi į sūkurinius (sukutis, ūkas, brūklys; muzikos instrumentas sukamas apie savo ašį), skrodžiamuosius (botagas, kardo geležtė; instrumentas skrodžia orą), sprogstamuosius (pūslė, petarda; instrumentas sprogsta), pučiamuosius liežuvėlinius (žolinė, tošelė; liežuvėlis virpina orą ne vamzdyje). Sprogstamieji laisvieji aerofonai tuščiavidurio korpuso (pripildytas dujų, skysčių). Laisvųjų aerofonų garso aukštį, garsumą bei tembrą lemia instrumento medžiagos tankis, matmenys, masė, virpesių tipas, vieta ir amplitudė.

## Šaltiniai
Metabiozė

**Metabiozė** – tarprūšiniai santykiai, kai vienos rūšies gyvybinė veikla yra būtina kitos rūšies egzistavimui, kai žalos nepatiria abi rūšys. Pavyzdžiui, kai uldukai peri kitų rūšių paukščių išskaptuotuose ir apleistuose uoksuose, nes patys turi per silpnus snapus jiems išskaptuoti.

## Išnašos
Barima-Vainis

**Barima-Vainis** () – vienas iš 10-ies Gajanos regionų. Yra šalies šiaurės vakaruose, ribojasi su Atlanto vandenynu, Venesuela. Įeina į Guajana Esekiba regioną, į kurį pretenduoja Venesuela. Administracinis centras – Mabaruma.

Iki 1980 m. teritorija vadinosi Šiaurės Vakarų apskritimi. Dabar vadinima pagal pagrindines regiono upes – Barimą ir Vainį.

Auginami kavamedžiai, manijokas, duonmedžiai, pupelės, kukurūzai, vaisiai. Išgaunamas auksas, deimantai. Seniau vyktyta mangano metalurgija.

Svarbiausios gyvenvietės: Mabaruma, Santa Rosa, Port Kaituma, Metjūz Ridžas, Moravana, Tovakaima, Koriabas, Hosororas, Arakaka ir Moruka.

## Kaimyninės tarybos
* I-1 Barima
* I-2 Vainis

## Šaltiniai
Lacerna

**Lacerna** () – romėnų apsiaustas, dėvėtas ant togos. Nuo penulos skyrėsi tuo, kad buvo atviras apsiaustas kaip ir graikų paliumas. Lacerna buvo susegama ant dešinio peties sagtimi fibula, tuo tarpu penula priskiriama vadinamiesiems *vestimentum clausum*, drabužiams su anga galvai.

Lacerna buvo įprastas Romos kariuomenės drabužis, bet Cicerono laikais dar buvo neįprastas miesto drabužis. Gana greitai lacerna Romoje tapo įprastu drabužiu. Pasakojama, kad Augustas, pamatęs daug Romos miestiečių, vilkinčių tamsias lacernas, pareikalavo, kad edilai neleistų miestiečiams taip apsirengusiems eiti į forumą ar cirką.

Daug žmonių nešdavosi lacerną ar penulą su savimi eidami į viešas žaidynes, kad turėtų kuo prisidengti nuo lietaus ar vėsos. Lacernos paprastai būdavo tamsių spalvų, dažnai būdavo daromos iš Betijos avių vilnos, tokias lacernas vadino *Baeticae lacernae*. Kartais lacernas dažydavo Tiro purpuru ar kitomis spalvomis. Marcialis minėjo purpurines lacernas, kainavusias iki 10 000 sestercijų. Eidami į žaidynes vilkdavosi baltas lacernas, kai būdavo žinoma, kad žaidynėse bus imperatorius.

Lacerna dažnai turėdavo gobtuvą (), kurios būdavo prisiūta drabužio dalis.

## Nuorodos
* Lacerna In: Smith W. (1870) Dictionary of Greek and Roman Antiquities
Iliustracijos:
* Imperatorius Antoninas Pijus su karinio tipo lacerna 
* Vyriškis su lacerna
Kirko dikdikas

**Kirko dikdikas** (*Madoqua kirkii*) – tikrųjų antilopių (*Antilopinae*) pošeimio dykaraginių (*Bovidae*) šeimos žinduolis.

Kūno aukštis 35-40 cm, masė 4,5-5,5 kg. Viršutinė kūno dalis pilkai ruda, apatinė šviesesnė. Apie akis šviesūs apvadai. Kojos gelsvai rudos. Ragai vidutiniškai 7 cm ilgio.

Paplitęs Afrikos rytinėje (Somalis, Kenija, Uganda, Tanzanija) ir pietvakarinėje dalyje (Angola, Namibija).
Advaita vedanta

**Advaita vedanta** ( – „nedveja vedanta“) – monistinė vienos iš šešių ortodoksinių hinduizmo mokyklų – vedantos – kryptis.

Pirmasis advaita vedantos mokymą veikale Mandūkja Karika susistemino Gaudapada (apie VII a.), o išplėtojo Šankara (788–820 m.) Bhagavadgytos ir Brahmasūtros komentaruose.

Anot advaita vedantos, Brahmanas yra vienintelė tikrovė, o raiškos pasaulis – iliuzija. Maja arba antstatas (adhyasa) – kuriančioji galia (šakti) arba kita Brahmano pusė, kuri vienintelė kinta ir vystosi, o Brahmanas yra be jokių savybių, tapatus sau pačiam ir vientisas. Nirguna Brahmanas (vientisasis Viešpats) sudarytas iš grynosios būties, sąmonės, palaimos. Daugis esanti tik sąlygiška tikrovė, sukeliama majos (galios, vienį transformuojančios į regimąjį daugį), o transcendentinis vienis išsiskleidžia kaip Saguna Brahmanas (Viešpats – asmuo) ir atmanas. Majos veikiama žmogaus siela pasineria į reiškinius ir įvykius. Maja užgožia Brahmaną, tikrąją daiktų esmę. Iš daugio žmogus išsivaduoja, kai suvokiama, jog atmanas tapatus Brahmanui. Atmanas tėra sąmonės esmė (*caitanya*), neturinti jokių savybių. Apie jį galima pasakyti vien tai, kad jis yra. Todėl jis ir apibrėžiamas kaip „neti, neti“ („ne tai, ne tai“, Brihadaranjaka upanišada).

Šankaros idėjas rutuliojo vivaranos ir vičaspačio filosofinėms mokykloms priklausę jo mokiniai.

## Šaltiniai
Abola

**Abola** () – laisvas vilnonis senovės graikų ir romėnų apsiaustas. Abolas dažnai vilkėdavo kareiviai, tad jas vadino , tuo jos buvo priešingos togoms, kaip taikos drabužiams.

Abolas vilkėdavo ne vien kareiviai, jas vilkėdavo ir miestiečiai. Jas mėgo dėvėti Romos filosofai stoikai, tad abolas vadino *pallium philosophicum*.

## Nuorodos
* Abolla  In: Smith W. (1870) Dictionary of Greek and Roman Antiquities

Iliustracijos:
* Raudona abola
Pomerūnas-Supenamas

**Pomerūnas-Supenamas** () – vienas iš 10-ies Gajanos regionų. Yra šalies šiaurėje, ribojasi su Atlanto vandenynu. Įeina į Guajana Esekiba regioną, į kurį pretenduoja Venesuela. Administracinis centras – Ana Redžina.

Iki 1971 m. priklausė Vakarų Demeraros-Esekvibo kranto apskričiai. Dabar regionas vadinamas pagal pagrindines upes – Pomerūną ir Supenamą.

Svarbiausios gyvenvietės: Ana Redžina, Pikersdžilas, Spring Gardenas ir Sudi.

## Kaimyninės tarybos
* II-1 Moruka/Pomerūnas
* II-2 Somerset And Berksas

## Šaltiniai
Eritrėjinis dikdikas

**Eritrėjinis dikdikas** (*Madoqua saltiana*) – tikrųjų antilopių (*Antilopinae*) pošeimio dykaraginių (*Bovidae*) šeimos žinduolis.

Kūno aukštis 35-40 cm, masė 3-4 kg. Viršutinė kūno dalis rausvai ruda su smulkiomis pilkomis dėmelėmis. Šonai rausvai rudi, papilvė balta, kojos rausvai rudos. Ragai vidutiniškai 5 cm ilgio. Gyvena kalnuose iki 2500 m aukštyje virš jūros lygio.

Paplitęs Eritrėjoje ir Somalyje.
Rytų Berbisas-Koranteinas

**Rytų Berbisas-Koranteinas** () – vienas iš 10-ies Gajanos regionų. Driekiasi per visą rytinę šalies dalį, palei Surinamo sieną. Administracinis centras – šalies sostinė Naujasis Amsterdamas.

Regionas yra tarp Berbiso upės vakaruose ir Koranteino rytuose. Regiono pietryčiai – ginčytina zona. Gajana veda sieną per Koranteino ir Kutari upes, o Surinamas pretenduoja į teritorijas iki Naujosios (*New*) upės (Naujosios upės trikampis).

Svarbiausios gyvenvietės: Naujasis Amserdamas, Korivertonas, Skeldonas, Mara ir Roz Holas.

## Kaimyninės tarybos
* VI-1 Rytų Berbisas/Vakarų Kandžė
* VI-2 Rytų Kandžė/Rytų Kandžė Berbisas
* VI-3 Juodojo Krūmo Polderis
* VI-4 Žemutinė Koranteino upė
* VI-5 Aukštutinės Kandžės kairysis krantas
* VI-6 Aukštutinė Kandžė/Koranteinas
* VI-7 Aukštutinis Koranteinas

## Šaltiniai
Žambylo sritis

**Žambylo sritis** () – sritis pietryčių Kazachijoje. Sudaryta 1939 m. spalio 14 d. Administracinis centras – Tarazas. Vakaruose ribojasi su Pietų Kazachstano sritimi, šiaurėje su Karagandos sritimi, rytuose – Almatos sritimi, pietuose su Kirgizija ir beveik su netoli esančiu Uzbekistanu.

Nuo srities įkūrimo 1939 m. iki 1992 m. Žambylo sritis vadinosi **[[Džambulas|Džambulo]] sritimi** (nuo miesto pavadinimo). 1997 m. Žambylą pervadinus į Tarazą, sritis išlaikė senąjį pavadinimą.

## Geografija

Žambylo srities šiaurėje yra Betpak Dalos molio dykuma, centre – Mujunkumo smėlio dykuma, pietvakariuose – Karatau kalnagūbris (iki 1660 m aukščio), rytuose Želtau kalnai (iki 974 m), pietryčiuose – Aitau kalnai (iki 2405 m), pietuose – Kirgizijos kalnagūbrio šiauriniai šlaitai (iki 4000 m).

Klimatas ryškiai žemyninis vidutinių platumų. Sausio vidutinė temperatūra lygumose nuo -10 iki -14, liepos 25-27. Kritulių per metus lygumose 100–200 mm, kalnuose 500–900 mm.

Upių mažai. Didžiausios – Ču, Talasas, Asa. Ežerai: Bijlikolis, Akolis, Aščikolis, Balchašo pietvakarinė dalis.

Priekalniuose – pilkžemių stepės, 1500–2000 m juostoje – kaštoninių dirvožemių stepės ir retmiškiai.

## Gyventojai

1976 m. duomenimis, miestų gyventojų buvo 45 %. 2009 m. duomenimis, miestų gyventojų yra 33,5 % (335 100).

### Miestai
* Tarazas
* Karatau
* Šu
* Žanatasas

## Ekonomika

Svarbios pramonės šakos apima akmens fosfato kasybą (aplink Karatau). Šu upės slėnis yra vienas svarbiausių Kazachijos drėkinamosios žemdirbystės regionų. Geležinkelio transporto pagrindas srityje, pagrįstas 2 linijomis: pietvakarine Turkestano-Sibiro geležinkelis linija, einančia per Tarazą, Šu, Almatos kryptimi ir Transkazachstano linija, einančia nuo Šu, Almatos kryptimi. Greitkelis M 39 (dalis E40) eina pro Taškentą, Šymkentą (gretimos Pietų Kazachstano srities sostinė), Tarazą, Biškeką, tada grįžta į Žambylo provicniją (ties Kordajumi) ir rytų kryptimi eina į sostinę Almatą.

## Šaltiniai
Kujunis-Mazarunis

**Kujunis-Mazarunis** () – vienas iš 10-ies Gajanos regionų. Yra šalies šiaurės vakaruose, ribojasi su Venesuela, Brazilija. Įeina į Guajana Esekiba regioną, į kurį pretenduoja Venesuela. Administracinis centras – Bartika.

Iki 1980 m. priklausė Mazarunio-Potaro apskričiai. Dabar regionas vadinamas pagal pagrindines upes – Kujunį ir Mazarunį.

Svarbiausios gyvenvietės: Bartika, Isanas, Iseneru, Kartunis, Peters Mainas, Arimu Mainas, Kamarangas, Keveigekas, Imbaimadajus, Tumerengas ir Kamikusa.

## Kaimyninės tarybos
* VII-1 Kujunis
* VII-2 Mazarunis/Žemutinis Berbisas Esekibas

## Šaltiniai
Sunė

**Sunė** (*Neotragus moschatus*) – tikrųjų antilopių (*Antilopinae*) pošeimio dykaraginių (*Bovidae*) šeimos žinduolis.

Maža antilopė. Kūno aukštis 30-35 cm, masė 8-9 kg. Kojos trumpos, be šoninių kanopėlių. Pilkai ruda su neryškiomis smulkiomis šviesiomis dėmelėmis. Kūno šonai šviesesni, pakaklė ir papilvė balsvos. Patinai su ragais, kurie vidutiniškai 6,4 cm ilgio, nežymiai palinkę atgal, pamatinėje dalyje gana plokšti, su ryškiais skersiniais žiedais.

Gyvena krūmynuose ir retmiškiuose. Laikosi pavieniui arba poromis. Minta medžių ir krūmų lapais, ūgliais, rečiau žoliniais augalais. Gali apsieiti be vandens. Gimsta 1 jauniklis. Nelaisvėje gyvena iki 9 metų.

Paplitusi R. Afrikoje – nuo Kenijos iki Pietų Afrikos Respublikos šiaurinės dalies.
Potaras-Siparunis

**Potaras-Siparunis** () – vienas iš 10-ies Gajanos regionų. Yra šalies centrinėje dalyje, ribojasi su Brazilija. Didžioji dalis įeina į Guajana Esekiba regioną, į kurį pretenduoja Venesuela. Administracinis centras – Mahdija.

Regionas vadinamas pagal pagrindines upes – Potarą ir Siparunį. Rytiniu pakraščiu teka Esekvibas. Regione yra vienas svarbiausių šalies objektų Kajeturo krioklys.

Svarbiausios gyvenvietės: Mahija, Kangaruma, Orinduikas, Potaras, Saveretikas ir Tumatumaris.

## Kaimyninės tarybos
* VIII-1 Irengas/Aukštutinis Potaras
* VIII-2 Žemutinis Potaras/Ladsm

## Šaltiniai
Demerara-Mahaika

**Demerara-Mahaika** () – vienas iš 10-ies Gajanos regionų. Yra šalies šiaurėje, Atlanto vandenyno pakrantėje. Administracinis centras – šalies sostinė Džordžtaunas.

Regionas yra tarp Demeraros upės vakaruose ir Mahaikos rytuose.

Svarbiausios gyvenvietės: Džordžtaunas, Bukstonas, Inmoras, Viktorija ir Paradaisas.

## Kaimyninės tarybos
* IV-1 Moblisa/La Rekonajus
* IV-2 Bukstonas/Mahaika

## Šaltiniai
Nykštukinė antilopė

**Nykštukinė antilopė** (*Neotragus pygmaeus*) – tikrųjų antilopių (*Antilopinae*) pošeimio dykaraginių (*Bovidae*) šeimos žinduolis.

Mažiausias Afrikos kanopinis žvėris. Kūno aukštis 25-30 cm, masė 2-3 kg. Gelsvai ruda, pažandė, pakaklė ir papilvė baltos. Patinai su lygiais, aštriomis viršūnėmis, nežymiai palinkusiais atgal, 23 cm ilgio rageliais.

Laikosi poromis. Minta medžių ir krūmų lapais, vaisiais, žoliniais augalais. Nėštumas trunka 6 mėnesius. Gimsta 1 jauniklis. Lytiškai subręsta antraisiais gyvenimo metais. Nelaisvėje išgyvena iki 6 metų.
 
Paplitusi Vakarų Afrikos tropiniuose miškuose, nuo Siera Leonės iki Ganos.
Mažoji antilopė

**Mažoji antilopė** (*Neotragus batesi*) – tikrųjų antilopių (*Antilopinae*) pošeimio dykaraginių (*Bovidae*) šeimos žinduolis.

Kiškio dydžio antilopė. Kūno aukštis 25-35 cm, masė 4-5 kg. Tamsiai ruda. Kūno šonai šviesesni, pasmakrė ir papilvė baltos. Patinai su rageliais, kurie vidutiniškai 2,5 cm ilgio, nežymiai palinkę atgal su skersiniais žiedais pamatinėje dalyje.

Gyvenimo būdas mažai žinomas. Laikosi pavieniui arba poromis. Aktyvi naktį. Minta medžių ir krūmų lapais, vaisiais. Sutinkama miškuose, krūmuose, kakavos ir žemės riešutų plantacijose.

Paplitusi Centrinėje Afrikoje, nuo Benino iki Ugandos.
Aukštutinė Demerara-Berbisas

**Aukštutinė Demerara-Berbisas** () – vienas iš 10-ies Gajanos regionų. Yra šalies šiaurės rytuose, vienintelis iš visų pusių apsuptas Gajanos teritorijos. Administracinis centras – Lindenas.

Regionas vadinamas pagal pagrindines upes – Demerarą ir Berbisą. Vakariniu pakraščiu teka Esekvibas.

Svarbiausios gyvenvietės: Lindenas, Itunis, Kalkunis, Kvakvanis, Kurupakaris, Rokstonas ir Takama.

## Kaimyninės tarybos
* X-1 Dešinysis Esekvibo krantas
* X-2 Toranis/Buletvudas

## Šaltiniai
Savaninė antilopikė

**Savaninė antilopikė** (*Raphicerus campestris*) – tikrųjų antilopių (*Antilopinae*) pošeimio dykaraginių (*Bovidae*) šeimos žinduolis.

Kūno aukštis 50-60 cm, masė 10-16 kg. Trumpa kūgio formos galva, ilgos ir plačios ausys, ilgos kojos. Plaukai tankūs, gelsvai rudi su sidabrišku atspalviu. Apatinė kūno dalis balta arba gelsvai balta. Raguoti tik patinai. Ragai vidutiniškai 13 cm ilgio, lygūs, aštrūs, nežymiai išlinkę į priekį.

Gyvena atvirose, retais medžiais ir krūmais apaugusiose vietovėse. Laikosi pavieniui arba poromis. Gyvenamos teritorijos ribas žymi išmatų krūvelėmis, kvapiųjų liaukų išskyromis. Nuo pavojaus slepiasi priguldama prie žemės arba sprunka bėgdama zigzagais.

Minta žoliniais augalais, krūmų lapais ir ūgliais. Gali ištverti be vandens. Poruojasi įvairiu metu laiku. Nėštumas trunka apie 6 mėnesius. Gimsta 1, retai 2 jaunikliai. Gyvena iki 12 metų.

Paplitusi Afrikos pietinėje dalyje (nuo Pietų Angolos, Zambijos ir Zimbabvės) ir rytinėje dalyje (Kenija, Tanzanija).
Aukštutinis Takutu-Aukštutinis Esekvibas

**Aukštutinis Takutu-Aukštutinis Esekvibas** () – vienas iš 10-ies Gajanos regionų. Yra šalies pietvakariuose, ribojasi su Brazilija. Didžioji dalis įeina į Guajana Esekiba regioną, į kurį pretenduoja Venesuela. Administracinis centras – Letemas.

Regionas vadinamas pagal pagrindines upes – Esekvibą ir Takutu. Kitos svarbios upės – Kujuvinis, Rupununis, Reva. Šiaurinę regiono dalį užima Rupuninio savana, pietuose iškilę Akarajaus kalnai.

Svarbiausios gyvenvietės: Letemas, Eišaltonas, Buena Esperansa ir Surama.

## Kaimyninės tarybos
* IX-1 Vakarų Rupununis
* IX-2 Reva/Aukštutinis Esekvibas

## Šaltiniai